हॉटमेल यूजर्स के इनबॉक्स खाली, फोल्डर्स गायब  
कई हॉटमेल यूजर्स उस समय हक्के-बक्के रह गए जब उन्होंने लॉगिन के बाद पाया कि उनके इनबॉक्स खाली हैं और फोल्डर्स गायब हैं।
नए साल के स्वागत में लगे कई हॉटमेल यूजर्स उस समय हक्के-बक्के रह गए जब उन्होंने लॉगिन के बाद पाया कि उनके इनबॉक्स खाली हैं और फोल्डर्स गायब हैं।  कई यूजर्स ने सेवा प्रदाता कंपनी एमएसएन को शिकायतें भेज दावा किया है कि उनके एकाउंट से कई ईमेल गायब हो गए हैं।  डेली मेल की खबर के मुताबिक, अब तक यह स्पष्ट नहीं हो पाया है कि यह दिक्कत माइक्रोसॉफ्ट की वजह से है या यह हैकर्स की करामात है।  कई लोगों ने शिकायत की है कि उनके सभी मैसेज गायब हो गए हैं जबकि अन्य लोगों का कहना है कि उनके इनबॉक्स के कई ईमेल उनके डिलीट मेल फोल्डर में भेज दिए गए हैं।  अब तक यह साफ नहीं है कि कितने उपभोक्ताओं के साथ यह दिक्कत आई है।  कंपनी के अधिकारियों ने कहा है कि हॉटमेल टीम को इस समस्या के बारे में जानकारी है और इस मामले में काम किया जा रहा है।